Ակումբի հերթական կլոր սեղանը լիովին նվիրված էր Ղարաբաղի խնդրին` նրա պատճառներին, ներկա իրավիճակին, զարգացման միտումներին և այլն: Բնականաբար, ռուս պետականության շահերի տեսանկյունից: Այս փաստն արդեն վկայում է, որ ռուս նացիոնալիստները ևս կարևորում են Ղարաբաղի նշանակությունը իրենց երկրի քաղաքական կյանքում: Պրոխանովը, սակայն, հավատարիմ մնաց իրեն և հենց սկզբից ցանկություն հայտնեց, որ իզբորսկցիները մեկնեն Ադրբեջան և տեղի մտավորականության հետ քննարկեն ստեղծված իրավիճակն ու խնդրի լուծման ուղիները: Արժե ծանոթանալ քննարկման որոշ հետևություններին, քանզի չի կարելի բացառել, որ լիբերալ գաղափարախոսության դեմ իր անողոք պայքարում ռուս ազգայնական մտածողությունը հաղթանակ տանի և իր հերթական գահակալական ժամկետում դրան տուրք տա Վլադիմիր Պուտինն ինքը: Հազիվ թե պատահական էր, որ Ամանորի օրերին Պրոխանովը հանդես եկավ ընդարձակ «ռուսամետ» հեռուստահաղորդումներով: